FI Euroopan unionin virallinen lehti CE 84/610

(2004/C 84 E/0685)

KIRJALLINEN KYSYMYS E-0519/04

esittäjä(t): Ilda Figueiredo (GUE/NGL) komissiolle

(24. helmikuuta 2004)

Aihe: Euroopan yhteisön ja Sveitsin valaliiton sopimus henkilöiden vapaasta liikkuvuudesta

Heinäkuun 15. päivänä 2003 Euroopan yhteisön ja sen jäsenvaltioiden sekä Sveitsin valaliiton sopimuksen liitteen II (sosiaaliturva) muuttamisesta tehdyn henkilöiden vapaata liikkuvuutta käsittelevän EU:n ja Sveitsin sekakomitean päätöksen N:o 2/2003 (1) mukaan aiemmin Sveitsiin muuttaneilta ja Portugaliin palanneilta Portugalin kansalaisilta, jotka saavat tällä hetkellä työ- tai työkyvyttömyyseläkettä, peruutettiin 1. kesäkuuta 2003 alkaen mahdollisuus olla kirjoittautumatta pakolliseen sveitsiläiseen sairausvakuutusjärjestelmään.

Lähes 6 000 portugalilaista työntekijää, joille ei ole tiedotettu etukäteen muutoksesta, saa siten Sveitsistä kaavakkeet, jossa heidän on ilmoitettava valitsemansa vakuutuksenantaja ja maksettava sitten vastaava summa ilman, että heitä estettäisiin hakemasta lääkärinapua Portugalista.

Kysyn komissiolta, mistä syystä portugalilaiset maahanmuuttajat Sveitsissä saavat toisenlaisen kohtelun kuin muiden jäsenvaltioiden kanssa on sovittu?

Stavros Dimasin komission puolesta antama vastaus

(7. huhtikuuta 2004)

Komissio haluaa ilmoittaa arvoisalle parlamentin jäsenelle, että henkilöiden vapaasta liikkuvuudesta Sveitsin kanssa tehdyn sopimuksen (2) perusteella se, onko eläkeläinen sairausvakuutettu Sveitsissä vai siinä jäsenvaltiossa, jossa hän asuu, ei riipu Sveitsistä eläkettä saavan eläkeläisen kansalaisuudesta vaan jäsenvaltiosta, jossa hän asuu. Itse asiassa tämän sopimuksen perusteella eläkeläiset, joilla on sveitsiläinen eläke ja jotka asuvat tietyissä jäsenvaltioissa, voivat pyytää vapautusta sveitsiläisestä sairausvakuutuksesta ja saada vakuutuksen siinä jäsenvaltiossa, jossa he asuvat, kun taas muissa jäsenvaltioissa asuvien eläkeläisten on oltava vakuutettuja Sveitsissä.

EU:n lainsäädännössä (3) henkilöllä ei ole mahdollisuutta pyytää, ettei hän olisi sairausvakuutettu siinä valtiossa, joka maksaa eläkkeen: jäsenvaltioiden välillä eläkeläisen, jolla on eläke yhdestä jäsenvaltiosta ja joka asuu toisessa jäsenvaltiossa, on oltava vakuutettu siinä sairausvakuutusjärjestelmässä, joka maksaa hänelle eläkkeen. Sveitsin kanssa tehdyn sopimuksen liitteessä II (sosiaaliturvan yhteensovittamisesta) määrätäänkin, että sama sääntö pätee myös Sveitsin ja useimpien jäsenvaltioiden välillä. Tästä säännöstä poiketen sveitsiläistä eläkettä saavat eläkeläiset, jotka asuvat Saksassa, Italiassa, Itävallassa, Portugalissa tai Suomessa, voivat kuitenkin alkujaan pyytää, ettei heitä vakuuteta Sveitsissä.

Portugali kuitenkin pyysi myöhäisemmässä vaiheessa, etteivät tällaiset Portugalissa asuvat eläkeläiset voisi pyytää vapautusta sveitsiläisestä sairausvakuutuksesta ja olla sen sijaan vakuutettuja Portugalissa. Tämä edellytti sopimuksen liitteen II muuttamista sekakomitean päätöksellä. Koska pyyntö merkitsi sitä, että Portugali soveltaisi suhteessa Sveitsiin samoja sääntöjä kuin useimmat muut jäsenvaltiot ja lisäksi säännöt olisivat samat kuin ne, joita sovelletaan useimpien jäsenvaltioiden kesken, sekakomitea, johon kuului sopimuspuolten edustajia Sveitsistä, jäsenvaltioista ja yhteisöstä, hyväksyi Portugalin pyynnön. Näin ollen sopimuksen liitettä II muutettiin tämän mukaisesti (4).

Näin ollen 1. kesäkuuta 2003 alkaen eläkeläisten, jotka saavat eläkettä Sveitsistä ja asuvat Portugalissa, on oltava sairausvakuutettuja Sveitsissä; ainoastaan Sveitsistä eläkettä saavat eläkeläiset, jotka asuvat Saksassa, Ranskassa, Italiassa tai Itävallassa, voivat pyytää vapautusta Sveitsin sairausvakuutuksesta.

(1) EUVL L 187, 26.7.2003, s. 55.

(2) EYVL L 114, 30.4.2002.

(3) Asetukset (ETY) N:o 1408/71 ja (ETY) N:o 574/72, 1. konsolidoitu toisinto: neuvoston asetus (EY) N:o 118/97, annettu 2 päivänä joulukuuta 1996, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta ja saattamisesta ajan tasalle (EYVL L 28, 30.1.1997).

(4) 2003/554/EY: henkilöiden vapaata liikkuvuutta käsittelevän EU:n ja Sveitsin sekakomitean päätös N:o 2/2003, tehty 15 päivänä heinäkuuta 2003, Euroopan yhteisön ja sen jäsenvaltioiden sekä Sveitsin valaliiton sopimuksen liitteen II (sosiaaliturva) muuttamisesta.